《李都阃同登蓬莱阁观海》
明代·张吉

苍髯如戟李将军，平生嗜好在斯文。行边宛转阴山北，望水沉斯东海濆。

蓬莱暑雨开新霁，半落沧潮含晓云。崔嵬阁道隳空阔，导吾并盖穷氤氲。

须臾云散诸岛出，二竹三门联甲乙。寸心恍惚共神谋，两目颟顸与天毕。

却忆太始混沌初，阴阳摩荡无形质。二仪既辟清浊分，洄潏颐中止天一。

外浮乾象内涵坤，倒景神人难致诘。坤轩西北轾东南，万派奔趋同一律。

海市流传不记秋，古今胜事信无俦。南多鲛室北蜃室，变幻起灭难推求。

蜃为楼阁鲛为绡，往往真与尘世侔。虽侔尘世终莫有，吁嗟入目不入手。

是时我与李将军，注目晴空颇良久。渺然一碧何所见，恍恍徒闻鳌抃蛟龙吼。

人言海烟映日海市乃露呈，孰是神物无依凭。空明万象惊瞆袖，伸手谁探波底星。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。